Գևորգ Պապոյան

**Գևորգ Հարությունի Պապոյան** (), հայ տնտեսագետ, ՀՀ ԱԺ 7-րդ և 8-րդ գումարումների պատգամավոր, «Քաղաքացիական պայմանագիր» խմբակցության անդամ, ՀՀ էկոնոմիկայի նախարար։ Քաղաքացիական պայմանագիր կուսակցության վարչության փոխնախագահն է 2022 թվականից։

## Կենսագրություն
Ծնվել է 1987 թվականի փետրվարի 11-ին Արագածոտնի մարզի Ուջան գյուղում։

2008 թվականին ավարտել է Հայաաստանի պետական տնտեսագիտական համալսարանը։ 2011 թվականին՝ ՀՊՏՀ մարկետինգի ամբիոնի ասպիրանտուրան։ Տնտեսագիտության թեկնածու, դոցենտ։ Հեղինակ է մեկ ուսումնական ձեռնարկի և գիտական տասնյակ հոդվածների։

2008-2009 թվականներին աշխատել է «ԻՄԷՔՍ ԳՐՈՒՊ» ՍՊԸ-ում։ 2009-2013 թվականներին աշխատել է «ԶԵԹ ԸՆԴ ԷՅ» ՍՊԸ-ում որպես մարկետինգային հետազոտությունների մասնագետ։ 2011 թվականից դասավանդում է ՀՊՏՀ մարկետինգի ամբիոնում։ 2015-2018 թվականներին եղել է «ԲԴ ԳՐՈՒՊ» ՍՊԸ մարկետինգի բաժնի ղեկավար։ 2018-2019 թվականներին՝ «ԲԴ ԳՐՈՒՊ» ՍՊԸ-ի փոխտնօրեն։

## Քաղաքական գործունեություն
Ըստ Հայաստանի հանրապետական կուսակցության տարածած հայտարարության՝ 2005-2018 թվականներին Գևորգ Պապոյանը անդամակցել է ՀՀԿ-ին։ ՀՀԿ Արագածոտնի տարածքային կազմակերպության որոշման համաձայն՝ 2018 թվականի հուլիսի 3-ին վերջինս հեռացվել է կուսակցությունից՝ ներկուսակցական աշխատանքներին չմասնակցելու և կուսակցության կարգապահությունը խախտելու պատճառների ուժով։

Անդրադառնալով ՀՀԿ-ի հայտարարությանը՝ Գևորգ Պապոյանը նշել է, որ ինքը նշյալ կուսակցությանն անդամակցել է մինչև 2007 թվականի հոկտեմբեր ամիսը և որ իր անդամակցությունը բացառապես կրել է ֆիկտիվ բնույթ։ 

2018 թվականի դեկտեմբերի 9-ին ընտրվել է Ազգային ժողովի պատգամավոր «Իմ քայլը» կուսակցությունների դաշինքի թիվ 3 ընտրատարածքի տարածքային ընտրական ցուցակով։

2021 թվականի հունիսի 20-ին ընտրվել է Ազգային ժողովի պատգամավոր «Քաղաքացիական պայմանագիր» կուսակցության ցուցակով։ ԱԺ ֆինանսավարկային և բյուջետային հարցերի մշտական հանձնաժողովի նախագահ։

2022 թվականից՝ Քաղաքացիական պայմանագիր կուսակցության վարչության փոխնախագահն է։

2024 թվականի փետրվարի 26-ին վայր է դրել պատգամավորական մանդատը։ Լիազորությունները դադարեցվել են մարտի 4-ին։

2024 թվականի մարտի 5-ին նշանակվել է ՀՀ էկոնոմիկայի նախարար։

## Հետաքրքիր փաստեր
2020 թվականի մարտի 7-ին Երևան քաղաքի ավագանու անդամ, «Լույս» խմբակցություն ղեկավար Դավիթ Խաժակյանը հայտնել է, որ 2019 օգոստոսի 2-ին «Gevorg papoyan parl» մականունով մասնակիցը, ապա՝ 2020 թվականի մարտի 6-ին «Gevorg Papoyan 87» մականունով մասնակիցը, փորձել են սրբագրել սույն՝ Գևորգ Պապոյան հոդվածը Հայերեն Վիքիպեդիայում, հանելով Պապոյանի կենսագրության այն հատվածը, որտեղ ասվում է վերջինիս 2005-2018 թվականներին Հայաստանի Հանրապետական կուսակցության անդամակցելու մասին։ Խաժակյանի պնդմամբ, մասնակիցների մականունները և կատարված խմբագրումների բովանադակությունը վկայուն են այն մասին, որ սրբագրումները կատարել է հենց Գևորգ Պապոյանը, փորձելով «սրբագրել» սեփական կենսագրությունը։

2023 թվականի սեպտեմբերի 19-ին, երբ Ադրբեջանը ռազմական ներխուժում իրականացրեց Արցախի Հանրապետության վրա, ամբողջությամբ բռնազավթեց այն և իրականացրեց հայերի էթնիկ զտում, Գևորգ Պապոյանը հայտարարեց, որ հենց այդ օրն է Հայաստանի իրական անկախության օրը։

## Ընտանիք
Ամուսնացած է, ունի 2 զավակ։

## Ծանոթագրություններ

Կատեգորիա:ՀՀ ԱԺ 7-րդ գումարման պատգամավորներ
Կատեգորիա:ՀՀ ԱԺ 8-րդ գումարման պատգամավորներ
Կատեգորիա:ՀՀ գործող նախարարներ
Կատեգորիա:Քաղաքացիական պայմանագիր կուսակցության անդամներ
Կատեգորիա:ՀՀԿ նախկին անդամներ
Կատեգորիա:Հայ տնտեսագետներ
Կատեգորիա:Հայ քաղաքական գործիչներ
Կատեգորիա:ՀՀ էկոնոմիկայի նախարարներ